CELEX: 52014PC0325
Language: mt
Date: 2014-06-04
Title: Proposta għal REGOLAMENT TAL-KUNSILL li jemenda r-Regolament (KE) Nru 974/98 fir-rigward tal-introduzzjoni tal-euro fil-Litwanja

|
			
		
		
		52014PC0325
		
			Proposta għal REGOLAMENT TAL-KUNSILL li jemenda r-Regolament (KE) Nru 974/98 fir-rigward tal-introduzzjoni tal-euro fil-Litwanja /* COM/2014/0325 final - 2014/0169 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Fl-4 ta’ Ġunju 2014,
il-Kummissjoni ħarġet proposta għal Deċiżjoni
tal-Kunsill b'konformità mal-Artikolu 140(2) tat-Trattat dwar
il-Funzjonament tal-Unjoni Ewropea (minn hawn 'il quddiem it-Trattat), li
tindika li l-Litwanja tissodisfa l-kundizzjonijiet meħtieġa
għall-adozzjoni tal-euro u li d-deroga tal-Litwanja tiġi rrevokata
b'effett mill-1 ta' Jannar 2015.
Jekk ikun hemm deċiżjoni pożittiva,
il-Kunsill sussegwentement ikollu jieħu l-miżuri neċessarji
l-oħra għall-introduzzjoni tal-euro fil-Litwanja.
Ir-Regolament
tal-Kunsill (KE) Nru 974/98 dwar l-introduzzjoni tal-euro[1] jirregola l-introduzzjoni inizjali tal-euro
fl-Istati Membri li kienu fl-ewwel grupp taż-żona tal-euro u
fil-Greċja[2].
Dan ir-Regolament ġie emendat bi:
- Ir-Regolament (KE) Nru 2169/2005,
biex iħejji għal tkabbir fil-ġejjieni taż-żona
tal-euro
- Ir-Regolament (KE) Nru 1647/2006,
biex ikopri lis-Slovenja (li adottat l-euro
fl-1 ta’ Jannar 2007)
- Ir-Regolament (KE) Nru 835/2007,
biex ikopri lil Ċipru (li adotta l-euro
fl-1 ta’ Jannar 2008) 
- Ir-Regolament (KE) Nru 836/2007,
biex ikopri lil Malta (li adottat l-euro fl-1 ta’ Jannar 2008) 
- Ir-Regolament (KE) Nru 693/2008,
biex ikopri lis-Slovakkja (li adottat l-euro f'Jannar 2009).
- Ir-Regolament (UE) Nru 670/2010,
biex ikopri lill-Estonja (li adottat l-euro f'Jannar 2011)
- Ir-Regolament (UE) Nru 678/2013,
biex ikopri lil-Latvja (li adottat l-euro f'Jannar 2014).
Biex il-Litwanja tkun koperta wkoll
mir-Regolament (KE) Nru 974/98, jeħtieġ li ma’ dan
ir-Regolament tiżdied referenza għal dan l-Istat Membru. Din
il-proposta fiha l-emendi meħtieġa għal dan ir-Regolament.
Il-Pjan Nazzjonali għall-Bidla tal-Litwanja
lejn l-Euro jispeċifika li l-hekk imsejjaħ xenarju tal-“big bang”
għandu jkun applikabbli, jiġifieri li l-adozzjoni tal-euro bħala
l-munita tal-Litwanja u l-introduzzjoni tal-karti tal-flus u muniti tal-euro
f’dan l-Istat Membru għandhom iseħħu fl-istess waqt.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TAL-IMPATT
Il-proċedura formali ta' wara l-proposta
tal-Kummissjoni għal Deċiżjoni tal-Kunsill tinvolvi
konsultazzjoni mal-BĊE. Qed isiru diskussjonijiet mal-Istati Membri dwar
l-isfidi ta' politika ekonomika fl-Istati Membri taħt temi differenti fuq
bażi regolari fil-Kumitat Ekonomiku u Finanzjarju u l-ECOFIN/Eurogroup.
Dawn jinkludu diskussjonijiet informali dwar kwistjonijiet rilevanti b'mod
speċifiku għat-tħejjija ta' dħul eventwali
fiż-żona tal-euro (inklużi politiki ta' rata ta' kambju). Iseħħ
djalogu mal-akkademiċi u gruppi oħra interessati fil-kuntest ta'
konferenzi/seminars u fuq bażi ad hoc.
L-iżviluppi ekonomiċi fiż-żona
tal-euro u fl-Istati Membri huma vvalutati fil-qafas ta' bosta proċeduri
tal-koordinazzjoni u s-sorveljanza tal-politika ekonomika (notevolment skont
l-Artikolu 121 tat-Trattat), kif ukoll fil-kuntest
tal-monitoraġġ u l-analiżi tal-Kummissjoni ta' żviluppi
speċifiċi għall-pajjiż u għaż-żona kollha
(inklużi previżjonijiet, sensiela ta' pubblikazzjonijiet regolari,
kontribut lill-Kumitat Ekonomiku u Finanzjarju (EFC) u lill-ECOFIN/Eurogroup).
B'konformità mal-prinċipju tal-proporzjonalità u bi qbil mal-prassi
tal-imgħoddi, il-Kummissjoni tipproponi li ma tiġix żviluppata
valutazzjoni formali tal-impatt.
3.           L-ELEMENTI ĠURIDIĊI
TAL-PROPOSTA
3.1.        Il-bażi ġuridika
Il-bażi ġuridika għall-proposta
preżenti hija l-Artikolu 140(3) tat-Trattat, li jippermetti li
jiġu adottati l-miżuri l-oħra meħtieġa
għall-introduzzjoni tal-euro fl-Istat Membru li d-deroga tiegħu tkun
tħassret skont Artikolu 140(2) tat-Trattat.
Il-Kunsill jaġixxi bl-unanimità tal-Istati
Membri li għandhom l-euro bħala l-munita tagħhom u tal-Istat
Membru kkonċernat fuq proposta tal-Kummissjoni u wara konsultazzjoni
mal-BĊE.
3.2.        Sussidjarjetà u
proporzjonalità
Il-proposta taqa’ taħt il-kompetenza
esklussiva tal-Unjoni. Il-prinċipju tas-sussidjarjetà għalhekk ma
japplikax.
Din l-inizjattiva preżenti ma tmurx lil hinn
minn dak li huwa meħtieġ biex tikseb l-objettiv tagħha, u
għalhekk, hija konformi mal-prinċipju tal-proporzjonalità.
3.3.        L-għażla
tal-istrument legali
Ir-Regolament huwa l-uniku strument legali xieraq
biex jemenda r-Regolament tal-Kunsill (KE) Nru 974/98 dwar
l-introduzzjoni tal-euro.
4.           IMPLIKAZZJONI BAĠITARJA
Il-proposta ma għandha l-ebda implikazzjoni
għall-baġit tal-Unjoni.
5.           KUMMENTARJU DWAR ARTIKOLI
INDIVIDWALI 
5.1.        Artikolu 1
Skont l-Artikolu 1 (a) u l-Artikolu 1a
tar-Regolament (KE) Nru 974/98, it-tabella fl-Anness għal dan
ir-Regolament telenka l-Istati Membri li qed jipparteċipaw u tiddefinixxi
d-data tal-adozzjoni tal-euro, id-data ta’ bidla fil-flus kontanti, u l-perjodu
"ta' eliminazzjoni gradwali", jekk ikun applikabbli, għal dawn
l-Istati Membri kollha. Skont l-Artikolu 1 (i) tar-Regolament (KE)
Nru 974/98 il-perjodu ta’ “eliminazzjoni gradwali” jista’ japplika biss
fl-Istati Membri fejn id-data tal-adozzjoni tal-euro u l-bidla fil-flus
kontanti jseħħu fl-istess jum. Dan ma kienx il-każ
fil-ħdax-il Stat Membru li adottaw l-euro
fl-1 ta' Jannar 1999, u lanqas f'dak tal-Greċja li adottat
l-euro fl-1 ta' Jannar 2001. L-adozzjoni tal-euro u l-bidla
tal-flus kontanti fis-Slovenja, Ċipru, Malta, is-Slovakkja, l-Estonja u
l-Latvja kienu fl-istess data (l-1 ta' Jannar 2007
għas-Slovenja, l-1 ta’ Jannar 2008 għal Ċipru u
Malta u l-1 ta' Jannar 2009 għas-Slovakkja,
l-1 ta' Jannar 2011 għall-Estonja,
l-1 ta' Jannar 2014 għal-Latvja), iżda dawn
il-pajjiżi għażlu li ma jkollhomx perjodu ta’ “eliminazzjoni
gradwali”. Il-Pjan Nazzjonali tal-Litwanja għall-Bidla lejn l-Euro
jistabbilixxi l-istess data għall-adozzjoni tal-euro u għall-bidla
fil-flus kontanti (l-1 ta' Jannar 2015), filwaqt li
l-pajjiż għażel li ma jkollux perjodu ta’ “eliminazzjoni
gradwali”.
Dan l-Artikolu jżid lil-Litwanja u d-dejta
rilevanti li ġejja għal dan l-Istat Membru fit-tabella tal-Anness
mar-Regolament (KE) Nru 974/98 fl-ordni tal-protokoll.
 Stat Membru || Data għall-adozzjoni tal-euro || Data tal-bidla tal-flus kontanti || Stat Membru b'perjodu ta’ “eliminazzjoni gradwali” 
 "Il-Litwanja || l-1 ta’ Jannar 2015 || l-1 ta’ Jannar 2015 || Le" 
5.2.        Artikolu 2
Dan l-Artikolu jistabilixxi
l-1 ta’ Jannar 2015 bħala d-data tad-dħul
fis-seħħ tar-Regolament, u jiżgura li se jkun applikabbli
f’konformità mal-ħin tal-atti l-oħra tal-Kunsill marbuta
mal-adozzjoni tal-euro mil-Litwanja, jiġifieri d-data tat-tħassir tad-deroga
u d-data tad-dħul fis-seħħ tar-rata tal-kambju tal-Litas Litwan.
2014/0169 (NLE)
Proposta għal
REGOLAMENT TAL-KUNSILL
li jemenda r-Regolament (KE) Nru 974/98
fir-rigward tal-introduzzjoni tal-euro fil-Litwanja
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikulari l-Artikolu 140(3)
tiegħu,
Wara li kkunsidra l-proposta tal-Kummissjoni
Ewropea[3],
Wara li kkunsidra l-opinjoni tal-Bank
Ċentrali Ewropew[4],
Billi:
(1)       Ir-Regolament tal-Kunsill (KE) Nru 974/98[5] jipprovdi
għas-sostituzzjoni tal-euro għall-muniti tal-Istati Membri li
ssodisfaw il-kundizzjonijiet meħtieġa għall-adozzjoni tal-euro
fiż-żmien meta l-Komunità daħlet fit-tielet stadju tal-unjoni
ekonomika u monetarja.
(2)       Skont l-Artikolu 4
tal-Att ta' Adeżjoni tal-2003, il-Litwanja hija Stat Membru b’deroga kif
iddefinit fl-Artikolu 139(1) tat-Trattat dwar il-Funzjonament tal-Unjoni
Ewropea (minn issa 'l quddiem "it-Trattat").
(3)       Skont id-Deċiżjoni
tal-Kunsill 2014/.../UE ta' ... ... 2014 dwar l-adozzjoni mil-Litwanja
tal-euro fl-1 ta' Jannar 2015[6],
il-Litwanja tissodisfa l-kundizzjonijiet meħtieġa
għall-adozzjoni tal-euro u d-deroga favur il-Litwanja titneħħa
b'effett mill-1 ta' Jannar 2015.
(4)       L-introduzzjoni tal-euro
fil-Litwanja teħtieġ l-estensjoni għal-Litwanja
tad-dispożizzjonijiet eżistenti dwar l-introduzzjoni tal-euro
stipulati fir-Regolament (KE) Nru 974/98.
(5)       Il-Pjan Nazzjonali
tal-Litwanja għall-Bidla lejn l-Euro jispeċifika li l-karti tal-flus
u l-muniti tal-euro għandhom isiru valuta legali f'dak l-Istat Membru
fil-ġurnata tal-introduzzjoni tal-euro bħala l-munita tiegħu.
Għaldaqstant, id-data tal-introduzzjoni tal-euro u d-data tal-bidla
tal-flus kontanti għandha tkun l-1 ta’ Jannar 2015. Ma
għandu japplika l-ebda perjodu ta’ “eliminazzjoni gradwali”.
(6)       Ir-Regolament (KE)
Nru 974/98 għandu għalhekk jiġi emendat kif jixraq,
ADOTTA DAN IR-REGOLAMENT:
Artikolu 1
L-Anness
għar-Regolament (KE) Nru 974/98 jiġi emendat skont l-Anness
għal dan ir-Regolament.
Artikolu 2
Dan ir-Regolament jidħol
fis-seħħ fl-1 ta' Jannar 2015.
Dan ir-Regolament jorbot fl-intier
tiegħu u japplika direttament fl-Istati Membri kollha. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 139, 11.5.1998, p. 1. 
[2]               Ir-Regolament tal-Kunsill (KE) Nru 2596/2000
tas-27 ta' Novembru 2000 li jemenda r-Regolament
tal-Kunsill (KE) Nru 974/98 dwar l-introduzzjoni tal-euro
(ĠU L 300, 29.11.2000, p. 2).
[3]               ĠU C […], […], p. […].
[4]               ĠU C […], […], p. […].
[5]               Ir-Regolament tal-Kunsill (KE) Nru 974/98
tat-3 ta' Mejju 1998 dwar l-introduzzjoni tal-euro (ĠU
L 139, tal-11.5.1998, p 1). 
[6]               ĠU L […], […], p. […].